חיים שקד

חיים שקד (8 באפריל 1939, דופניצה, ממלכת בולגריה – 29 בדצמבר 2018, כפר סבא, ישראל) היה תת-אלוף בחיל הים. פיקד על אח"י חרב (סער 3) במהלך מבצע הבאת ספינות שרבורג ובהמשך פיקד על שייטת ספינות הטילים, על זירת ים סוף ועל מספן כוח אדם. כיהן כנספח הימי וסגן הנספח הצבאי של צה"ל בארצות הברית.

קורות חיים
חיים שקד נולד בדופניצה שבממלכת בולגריה בשם חיים שקרג'יסקי ורכש השכלה יסודית יהודית בעירו. עם משפחתו המורחבת מדופניצה נמנה הפרטיזן אמיל שקרג'יסקי, ורחמים שקרג'יסקי – פרופסור לפרמקולוגיה. באפריל 1949 עלו הוא ומשפחתו לישראל והתיישבו בעכו. ב-1954 החל את לימודיו בבית הספר לקציני ים עכו וב-1958 התגייס לצה"ל לקורס חובלים.

עם סיום קורס החובלים הוצב כקצין נשק במשחתות. ב-1961 השלים קורס קציני תותחנות ים בבית הספר של הצי הבריטי בבסיס הצי המלכותי בפורטסמות' והוצב כקצין תותחנות במשחתת אח"י חיפה.

ב-1965 הצטרף לצוות "שלכת" שעסק בתכנון וקליטת מערך ספינות הסער בחיל הים. שירת כקצין מחלקת נשק בספינה הראשונה אח"י מבטח (סער 1). בסוף 1968 אף מונה למפקדה השני בתום קליטתה בארץ. ב־1969 נשלח לשרבור ופיקד על אח"י חרב (סער 3) שהייתה אחת מחמש ספינות שרבור במבצע נועה, מילוט הספינות משרבור והבאתן ארצה. ב-1970 פיקד על אח"י סער טרם האירוע של טיבוע ספינת הדייג אורית. כיהן כמפקד פלגה 33 וסגן מפקד בית הספר לחובלים ורכש תואר ראשון במזרחנות מאוניברסיטת תל אביב.

במהלך מלחמת יום הכיפורים כיהן כסגן מפקד זירת ים סוף והוצב בשארם א-שייח'. ב-1975 מונה לראש מחלקת מבצעים במפקדת חיל הים. ב-1977 נשלח שקד ללימודים במכללת המלחמה של הצי האמריקני בניופורט רוד איילנד ורכש תואר שני במינהל עסקים. ב-1978 עם שובו מארצות הברית, מונה למפקד שייטת ספינות הטילים ובהמשך למפקד זירת ים סוף. ב-1982 התמנה למפקד מספן כוח אדם וב-1985 מונה לנספח הימי בארצות הברית.

ב-1988 השתחרר חיים שקד מצה"ל ומאז ניהל את חברת "שירותי ביטחון בים", העוסקת בנושאי ביטחון ימי וייצוג חברות זרות בארץ.

היה נשוי, אב לבן ולבת וסב. נקבר בבית העלמין האזרחי מנוחה נכונה כפר סבא.

גלריה

לקריאה נוספת
 אברהם רבינוביץ', ספינות שרבורג (תרגום מאנגלית: אריה מרמרי), 2001.

קישורים חיצוניים

 יוחנן לוי, הקאדטים שלנו במסע אימונים "מחזור ב' וג' על אח"י מזנק (ק-32)", 'מערכות ים' ל', ספטמבר 1956, עמ' 16
 דרור איסמן ועופר רז, מפקדי הזירה מספרים, בתוך "בין גלים" 157, אפריל 1982, עמ' 25
 אבי ברילאנט, העוקץ המושלם, באתר "הגפן" מגזין המושבות, 8 בינואר 2010
 חיים שקד, מספר על תקופת השירות בזירת ים סוף, באתר אבירי המפרץ, פורסם באפריל 2016


קטגוריה:מפקדי שייטת ספינות הטילים
קטגוריה:ראשי מספן כוח האדם
קטגוריה:מנהלים ישראלים
קטגוריה:בוגרי בית הספר לקציני ים עכו
קטגוריה:ישראלים ילידי בולגריה
קטגוריה:עולים לאחר קום המדינה: 1948–1950
קטגוריה:נספחי חיל הים בארצות הברית
קטגוריה:אישים הקבורים בבית הקברות מנוחה נכונה כפר סבא
קטגוריה:בוגרי קורס חובלים
קטגוריה:תתי-אלופים בחיל הים
קטגוריה:מפקדי ספינות טילים
קטגוריה:ניצולי השואה: בולגריה
קטגוריה:ילדים בשואה: בולגריה
קטגוריה:ישראלים שנולדו ב-1939
קטגוריה:ישראלים שנפטרו ב-2018